google/wiki40b huggingface dataset:
Αγία Καλλιόπη

Η Αγία Καλλιόπη, έζησε στα μέσα του 3ου αιώνα μ.Χ., στα χρόνια του αυτοκράτορα Δεκίου. Διακρινόταν για τη φυσική της ομορφιά, αλλά και τα πλούσια ψυχικά και πνευματικά χαρίσματά της. Απέρριπτε μετά βδελυγμίας κάθε πρόταση γάμου γιατί είχε αφιερώσει τη ζωή της στο Χριστό, τη διδασκαλία του Θείου Λόγου Του και τη διακονία και παραμυθία των ασθενών και πασχόντων αδελφών της. Στο φοβερό διωγμό που εξαπέλυσε ο φοβερός διώκτης των χριστιανών Δέκιος, η Καλλιόπη συνελήφθη και οδηγήθηκε μπροστά στον τοπικό άρχοντα, ο οποίος θαύμασε την ομορφιά της και προσπάθησε με διάφορες κολακείες και υποσχέσεις να την δελεάσει και να την σύρει στην ανόσια ζωή των ψυχοφθόρων ηδονών και της μισερής ειδωλολατρίας. Όμως η Αγία με ηρωική σταθερότητα, εμμονή και αγωνιστικό φρόνημα, ομολόγησε την πίστη της στο Χριστό, τον μοναδικό Σωτήρα και Λυτρωτή. Εξοργισμένος ο τύραννος διέταξε και τη μαστίγωσαν ανελέητα. Κατόπιν, τη χαράκωσαν με μαχαίρια και έκαψαν τις πληγές της. Τελικά την αποκεφάλισαν χαριζόντάς της, την ουράνια και άφθαρτη δόξα.
Γιώργος Μπλάνας

Βιογραφία

Ο Γιώργος Μπλάνας γεννήθηκε το 1959 στο Αιγάλεω. Έχει κάνει σπουδές που αφορούν το αντικείμενο της βιβλιοθηκονομίας.
Το 2015, έλαβε το κρατικό βραβείο μετάφρασης ξένης λογοτεχνίας για την μετάφρασή για το έργο "Ζωή και Πεπρωμένο" του Βασίλι Γκρόσμαν ενώ παλαιότερα έχει τιμηθεί με το βραβείο του περιοδικού "Διαβάζω" για την ποιητική συλλογή του "Στασιωτικά [1-50]" καθώς και με τον έπαινο "Κάρολος Κουν" για τη μετάφραση της τραγωδίας του Ευριπίδη "Ηρακλής Μαινόμενος". Μεταφράσεις του έχουν χρησιμοποιηθεί σε τραγωδίες στο αρχαίο θέατρο της Επιδαύρου και στο Ωδείο Ηρώδου του Αττικού.

Κριτική

Με αφορμή την βράβευσή του με το βραβείο μετάφρασης ξένης λογοτεχνίας, κατηγορήθηκε ότι η μετάφραση δεν έγινε από τη ρωσική γλώσσα αλλά από την αγγλική γλώσσα.  
Το 2018, η επιλογή του Φεστιβαλ Αθηνών και Επιδαύρου να χρησιμοποιήσει τέσσερις μεταφράσεις του Μπλάνα σε αντίστοιχα έργα προκάλεσε την αντίδραση του Θεόδωρου Κ. Στεφανόπουλου, ο οποίος επέκρινε την ποιότητα των μεταφράσεων επισημαίνοντας ότι "πλειστάκις παράγεται ερήμην του πρωτοτύπου"  καθώς και του ομότιμου καθηγητή κλασικής φιλολογίας του Πανεπιστημίου Κρήτης, Μιχαήλ Πασχάλη. Ο ίδιος απάντησε στις κριτικές αυτές λέγοντας ότι "Η κριτική είναι πάντοτε καλοδεχούμενη, αν δεν είναι υβριστική" και υπενθυμίζοντας επαινετικά λόγια του Δημήτρη Μαρωνίτη για την μετάφρασή του στον Φιλοκτήτη. Ο Βασίλης Καλαμαράς ανέφερε, υπερασπιζόμενος τις μεταφράσεις του, ότι "δεν αντιμετωπίζουν το αρχαίο δράμα ως τοτέμ και ταμπού".
2809 Βερνάντσκι

Φυσικά χαρακτηριστικά

Ο φασματικός τύπος του Βερνάντσκι είναι BFX (κατά Tholen) ή B (κατά SMASSII). Τα υπόλοιπα φυσικά χαρακτηριστικά του είναι άγνωστα.
Αδοβογιόνα η Νεότερη

Βιογραφία

Ήταν νόθη κόρη τού Μιθριδάτη ΣΤ΄ τού Πόντου και της παλλακίδας του Αδοβογιόνας της Πρεσβύτερης, κόρης τού ευγενούς Δειοτάρου, από τους Γαλάτες της Μ. Ασίας.
Εκ μητρός θείος της ήταν ο Βρογίταρος από τη φυλή των Τολισοβογίων, βασιλιάς των Γαλατών. Δεύτερη εξαδέλφη της ήταν η Αδοβογιόνα, κόρη τού Δειοτάρου της Γαλατίας στη Μ. Ασία και της Βερενίκης (μάλλον κόρης τού Αττάλου Γ΄ της Περγάμου).
Όταν το 63 π.Χ. απεβίωσε ο πατέρας της, η Αδοβογιόνα παντρεύτηκε τον ευγενή Κάστορα Σαικονδάριο, τετράρχη όλων των φυλών των Γαλατών (41-37 π.Χ.).
Αθλητικός Πολιτιστικός Σύλλογος Χαλκάνορας Ιδαλίου

Ιστορία

Ο σύλλογος ιδρύθηκε το 1948 με το όνομα Εθνικός Αγροτικός Σύλλογος Ιδαλίου και χρώματα το μπλε και το άσπρο. Ο Εθνικός Αγροτικός Σύλλογος προήλθε από τη διάλυση της Ποδοσφαιρικής Ομάδας Ιδαλίου που προϋπήρχε. Τη σημερινή του ονομασία την πήρε το 1950. Το όνομα του συλλόγου προέρχεται από το βασιλιά και οικιστή του αρχαίου Ιδαλίου, Αχαιό Χαλκάνωρ. Το Δάλι, τοποθεσία στην οποία εδρεύει ο σύλλογος, αποτελεί την σύγχρονη κωμόπολη της αρχαίας πόλης του Ιδαλίου.

Ποδοσφαιρική ομάδα

Η ποδοσφαιρική ομάδα εντάχθηκε στην Κυπριακή Ομοσπονδία Ποδοσφαίρου το 1969.  Από τότε συμμετείχε σε όλες τις κατηγορίες της ομοσπονδίας. Κορυφαία στιγμή στην ιστορία της ομάδας είναι η συμμετοχή σε δύο συνεχόμενες περιόδους στην πρωτάθλημα Α΄ κατηγορίας, την περίοδο 1976-77 και 1977-78. Έδρα της ποδοσφαιρικής ομάδας είναι το Στάδιο Χαλκάνορα Δημήτρης Χάματσος. Η ονομασία προέρχεται από το όνομα του ποδοσφαιριστή της ομάδας, Δημήτρη Χάματσου, που αγωνίστηκε και σκοτώθηκε στη μάχη του Αγίου Σωζομένου το 1964.
Ο Χαλκάνορας είναι ένα από τα ιδρυτικά μέλη της Εθνικής Ποδοσφαιρικής Ομοσπονδίας Περιφέρειας Λευκωσίας (ΕΠΟΠΛ), το 1960. Ήταν πρωταθλητής και κυπελλούχος της ομοσπονδίας για αρκετά χρόνια.
Γουλιέλμος Ε΄ του Σαιντ-Ομέρ

Βιογραφία

Ήταν ο πρωτότοκος γιος του Γουλιέλμου Δ΄ κυρίου του Σαιντ-Ομέρ και της Ίντα των Αβέν, κόρης του Νικολάου κυρίου του Αβέν.
Αναφέρεται σε καταστατικά το;y πατέρα του από το 1185 και μετά. Περί το 1191 διαδέχθηκε τον Γουλιέλμο Δ΄, ο οποίος απεβίωσε στην Παλαιστίνη. Μνημονεύεται σε πολλά καταστατικά, πράξεις ιδιοκτησίας και δωρεές στην Εκκλησία κατά τις επόμενες δεκαετίες. Κατ' επανάληψη έδειξε την πιστότητά του στον Φίλιππο Β΄ της Γαλλίας, στη διάρκεια των συγκρούσεων τού βασιλιά με τους γείτονες τού Γουλιέμου Ε΄. Αναφέρεται μεταξύ των Φλαμανδών φεουδαρχών της Γαλλικής Αυλής.
Το 1246 απεβίωσε και τον διαδέχθηκε ο επόμενος αδελφός του Γουλιέλμος ΣΤ¨.

Οικογένεια

Νυμφεύτηκε την Ιμαζίνα του Λόοζ, κόρη του Ζεράρ/Γκέραρτ Β΄ κόμη του Λόοζ· δεν απέκτησαν τέκνα.
Η Αγαπημένη

Ιστορία

Αυτός ο πίνακας απεικονίζει το Άσμα Ασμάτων του Σολωμόντα. Δύο αποσπάσματα από το "Άσμα Ασμάτων" είναι χαραγμένα στο επιχρυσωμένο πλαίσιο της εικόνας:

    
 "Ο αγαπημένος μου είναι δικός μου και εγώ δική του" (2:16)
και

     
 "Αφήστε τον να με φιλήσει με τα φιλιά του στόματός του: γιατί η αγάπη του είναι καλύτερη από το κρασί (1: 2)"
Η νύφη, που εδώ βρίσκεται τη στιγμή που σηκώνει πίσω το πέπλο της, παρακολουθείται από τέσσερις παρθένες παράνυφους και έναν Αφρικανό υπηρέτη. Όλα έρχονται εντυπωσιακά σε αντίθεση με τα κόκκινα μαλλιά και το χλωμό δέρμα της νύφης: όχι μόνο η Αφρικανική επιδερμίδα και τα χαρακτηριστικά, αλλά και οι διάφορες αποχρώσεις των μελαχρινών μαλλιών και του σκούρου καυκάσιου τόνου του δέρματος και των τεσσάρων παράνυφων. Έχει προταθεί ότι αυτή η αντίθεση των χρωμάτων, προσεκτικά ζωγραφισμένη ως πλαίσιο για τα χαρακτηριστικά της νύφης, είχε επηρεαστεί από έναν αμφιλεγόμενο πίνακα από τον Εντουάρ Μανέ, με τίτλο Ολυμπία (πρωτο-παρουσίαστηκε το 1865). Ο Ροσέτι έκανε μια επίσκεψη στο Μανέ, ενώ εργαζόταν στο έργο "Η Αγαπημένη" και ο πίνακας επίσης οφείλει πολλά στα έργα του Τιτσιάνο.
Ο Ροσέτι ζωγράφισε τη νύφη με ένα κάλυμμα για το κεφάλι το οποίο είναι σαφώς αναγνωρίσιμο ως περουβιανό και με ένα ιαπωνικό φόρεμα. Και πάλι αυτή η αφθονία του εξωτικού υφάσματος πλαισιώνει το πρόσωπο της νύφης, κυριαρχώντας στο κέντρο του καμβά με τα δυτικό-ευρωπαϊκά χαρακτηριστικά του. Ο Ροσέτι τελείωσε φαινομενικά αυτή την ελαιογραφία το 1866, αλλά συνέχισε να κάνει αλλαγές σε αυτήν καθ 'όλη τη ζωή του.
Μπενάκειο Φυτοπαθολογικό Ινστιτούτο

Σκοπός

Το Ινστιτούτο ιδρύθηκε σύμφωνα με τον Νόμο 4160/1929 (ΦΕΚ 198Α) έχοντας σκοπό
«τας ερεύνας επί Φυτοπαθολογικών θεμάτων ενδιαφερόντων την Χώραν ημών και την εφαρμογήν των μέτρων και την παροχήν των μέσων δια την πρόληψην των εκ των ασθενειών και βλαβών των φυτών ζημιών της γεωργικής παραγωγής ημών…».
Σήμερα το Ινστιτούτο καλύπτει επιστημονικά όλο το φάσμα της φυτοπροστασίας, φυτοϋγείας και των γεωργικών φαρμάκων ενώ παράλληλα μελετά και προτείνει μέτρα για την ασφάλεια και την ποιότητα στην πρωτογενή παραγωγή καθώς και την ελαχιστοποίηση των πιθανών επιπτώσεών της στο περιβάλλον και τον άνθρωπο. Επιπλέον, ανταποκρίνεται άμεσα στις αυξημένες ανάγκες της ελληνικής γεωργίας. Λειτουργεί ως άμεσος και αποτελεσματικός συνεργάτης του ΥπΑΑΤ τόσο για την αντιμετώπιση των προβλημάτων που προκύπτουν στη χώρα όσο και για την ανταπόκριση του στις εκάστοτε υποχρεώσεις του έναντι της Ε.Ε.
Η ερευνητική δραστηριότητα του ΜΦΙ προσδιορίζεται από τις ανάγκες της Ελληνικής γεωργίας και τα προς αντιμετώπιση προβλήματα της. Στόχος είναι η ολοκληρωμένη διαχείριση της γεωργικής παραγωγής, η παραγωγή ανταγωνιστικών και ποιοτικών αγροτικών προϊόντων, με διαδικασίες ασφαλείς για το περιβάλλον, τον καταναλωτή γεωργικών προϊόντων και τον εργαζόμενο στην αγροτική παραγωγή.
Τίτος Ιούλιος Σέπτιμος Ιουλιανός

Βιογραφικά στοιχεία

Ο Τίτος Ιούλιος Σέπτιμος (ή Σεπτίμιος) Ιουλιανός κατέκτησε τον κότινο στην 242η Ολυμπιάδα, όταν πλέον συμμετείχαν και εξελληνισμένοι Ρωμαίοι πολίτες στους αγώνες. Δεν είναι γνωστό το άθλημα που νίκησε αλλά πιθανολογείται πως ήταν κάποιο βαρύ άθλημα: πάλη, πυγμαχία ή παγκράτιο. Μετά τη νίκη του στην Ολυμπία, συνέχισε να αγωνίζεται με επιτυχία και έγινε «περιοδονίκης», δηλαδή αναδείχθηκε νικητής και στους τέσσερις μεγάλους πανελλήνιους αγώνες της αρχαιότητας: Ολύμπια, Ίσθμια, Νέμεα και Πύθια. 
Ήταν σύγχρονος του επίσης Σμυρναίου ολυμπιονίκη Κλαύδιου Απολλώνιου και πιθανόν απόγονος του ολυμπιονίκη Τίτου Κλαύδιου Ρούφου, που είχε νικήσει έναν αιώνα ενωρίτερα, στην 215η Ολυμπιάδα, το 81 μ.Χ.
938 Χλοζίνδη

Φυσικά χαρακτηριστικά

Η μέση διάμετρος της Χλοζίνδης εκτιμάται σε 26,80 χιλιόμετρα. O φασματικός τύπος της είναι αβέβαιος (πιθανώς C), ενώ το άλβεδό της είναι 0,188. Είναι άγνωστο αν και με ποια περίοδο περιστρέφεται η Χλοζίνδη γύρω από τον εαυτό της.
Ναός του Καίσαρα

Ιστρία

Ο ναός ξεκίνησε από τον Αύγουστο το 42 πΧ, έπειτα από τη θεοποίηση του Ιουλίου Καίσαρα, που έγινε μεταθανάτια. Ο Αύγουστος ήταν ανιψιός και υιοθετημένος γιος του Καίσαρα. Ο ναός έγινε με πρόναο 6 Χ 2 κιόνων· δεν γνωρίζουμε τι ρυθμού ήταν οι κίονες. Ο Αύγουστος τον αφιέρωσε στις 18 Αυγούστου 29 πΧ, έπειτα από τη ναυμαχία στο Άκτιο. Βρίσκεται στα ανατολικά της Αγοράς και βόρεια συνορεύει με την Αιμιλία Βασιλική, νότια με την Ιερά Οδό, τον Ναό του Κάστορα και του Πολυδεύκη και την Αψίδα του Αυγούστου. Κτίστηκε στη θέση, όπου έγινε η καύση του Ιουλίου· στην τελετή ο Μάρκος Αντώνιος διάβασε δυνατά τη διαθήκη του Καίσαρα. 
Ο Καίσαρας ήταν ο πρώτος κάτοικος της Ρώμης, που θεοποιήθηκε και τιμήθηκε με ναό. Εκτός από τους τρεις μεγάλους ιερείς (flamen maior) που υπήρχαν, ένας για κάθε θεό, προστέθηκε και ένας τέταρτος αφιερωμένος σε αυτόν το 44 πΧ και ο Μάρκος Αντώνιος ήταν ο πρώτος, που υπηρέτησε ως ιερέας του θεϊκού Ιουλίου (flamen divi Iulii), δηλ. της λατρείας του Καίσαρα.
Η υψηλή κρηπίδα, που επάνω της κτίστηκε ο ναός χρησίμευσε ως ρόστρα (rostra ad divi Iuli), δηλ. βήμα αγόρευσης και όπως και τα ρόστρα της απέναντι, δυτικής μεριάς της Αγοράς, έτσι και εδώ διακοσμήθηκε με τις πλώρες (έμβολα) πλοίων, που καταλήφθηκαν στη ναυμαχία του Ακτίου.
Ο ναός του Καίσαρα ήταν ο μόνος, που ήταν εξ' ολοκλήρου αφιερωμένος στη λατρεία ενός κομήτη (αστέρα). Αυτός εμφανίστηκε λίγο καιρό μετά τη δολοφονία του Καίσαρα το 44 πΧ και θεωρήθηκε, ότι ήταν η ψυχή του θεϊκού Ιουλίου και το σύμβολο της "αναγέννησης" του Αυγούστου ως μοναδικού ηγέτη στη Ρώμη και Αυτοκράτορα. Στον Ελληνικό και τον Ρωμαϊκό πολιτισμό η λέξη κομήτης είναι επίθετο και αναφέρεται στην κόμη (ουρά) του αστεριού. Κομήτης αστήρ σημαίνει άστρο με μακριά μαλλιά και αναπαρίσταται σε νομίσματα και μνημεία. Στο παρακάτω απόσπασμα ο Πλίνος, μιλά για τον κομήτη, τον Αύγουστο και τον Καίσαρα που τον υιοθέτησε και την ερμηνεία του κομήτη: "Το μόνο μέρος σε όλο τον κόσμο όπου ο κομήτης είναι αντικείμενο λατρείας είναι ένας ναός στη Ρώμη. Η πρόσφατη Μεγαλειότητα ο Αύγουστος θεωρεί τον κομήτη πολύ φιλικό γι' αυτόν, καθώς εμφανίστηκε όχι αργά μετά τον θάνατο του πατέρα του Καίσαρα. Ο κόσμος πιστεύει, ότι το άστρο αυτό δηλώνει την ψυχή του Καίσαρα, που έγινε δεκτή μεταξύ των πνευμάτων των αθανάτων θεών".
Αντώνης Βουσβούνης

Βιογραφικά στοιχεία

Γεννήθηκε στην Κωνσταντινούπολη το 1918, και ήταν γιος εμπόρου. Μετά την Μικρασιατική Καταστροφή μετακόμισε στον τόπο καταγωγής του, την Μυτιλήνη. Την δεκαετία του 1930, η οικογένεια του μετακόμισε στην Αθήνα, όπου ο Βουσβούνης εγγράφηκε στη Νομική Σχολή του Πανεπιστημίου Αθηνών, ολοκλήρωσε τις σπουδές του, αλλά δεν ασχολήθηκε επαγγελματικά με το επάγγελμα του νομικού. Στράφηκε άμεσα στη λογοτεχνία, και το 1939 εξέδωσε το πρώτο του μυθιστόρημα, «Γαλάζιες ώρες».
Ίδρυσε και διηύθυνε τον εκδοτικό οίκο Γλάρος (1943–1946), ήταν υπεύθνος έκδοσης του περιοδικού Τα Νέα Γράμματα (από το 1944), συνεργάτης του περιοδικού Τετράδιο (1945–1947), συνιδρυτής του περιοδικού Θέατρο (1958–1959) και ιδρυτής των εκδοτικών οίκων Γαλαξίας και Κεραμεικός (δεκαετία του 1960). Μετά την επιβολή της δικτατορίας το 1967 στην Ελλάδα, διέκοψε την εκδοτική του δραστηριότητα, συνεργαζόμενος με τη σειρά Νέα Ελληνική Βιβλιοθήκη και τις εκδόσεις Ερμείας. Ήταν επίσης ιδρυτικό μέλος της Εθνικής Εταιρείας Ελλήνων Λογοτεχνών. Πέθανε στην Αθήνα στις 17 Μαΐου 1980.
Αδρίας ΙΙΙ (φρεγάτα)

Δράση

Η φρεγάτα Αδρίας, ναυπηγήθηκε στο Ναυπηγείο 'Koninlijke Maatschappij de Shelde' (Royal Shelde) στο Vlissingen της Ολλανδίας, σε εκτέλεση παραγγελίας του Βασιλικού Ναυτικού της χώρας. Εντάχθηκε στο Ολλανδικό Ναυτικό στις 26/07/1979, με την ονομασία CALLENBURGH (F808). 
Όταν οι φρεγάτες τύπου S αποσύρθηκαν από το Ολλανδικό Ναυτικό, το Ελληνικό Πολεμικό Ναυτικό ενδιαφέρθηκε να τις αποκτήσει ώστε να αντικαταστήσει τον στόλο των αντιτορπιλικών του, λόγω της μεγάλης ηλικίας και των αυξημένων αναγκών επάνδρωσης που είχαν τα τελευταία. Η ύψωση της Ελληνικής Σημαίας στον Αδρία πραγματοποιήθηκε στις 30/03/1994 στο Ντεν Χέλντερ. Το σκάφος, με κυβερνήτη τον Αντιπλοίαρχο Ι. ΕΓΚΟΛΦΟΠΟΥΛΟ, κατέπλευσε στην Ελλάδα στις 28/06/1994. Η ονομασία ΑΔΡΙΑΣ δόθηκε προς τιμή και ως ανάμνηση του ομώνυμου αντιτορπιλικού.

Χαρακτηριστικά

Όπως όλες οι φρεγάτες τύπου S, η Αδρίας έχει ολικό μήκος 130μ., μέγιστο πλάτος 14,6 και μέγιστο βύθισμα 6μ. Με πλήρες φορτίο, το σκάφος έχει εκτόπισμα 3.600 τόνων. Την κίνηση εξασφαλίζουν 2 κινητήρες Rolce Royce OLYMPUS (56.800 HΡ) και δύο κινητήρες Rolce Royce TYNE 10, μέσω των οποίων επιτυγχάνεται μέγιστη ταχύτητα 30 κόμβων (αν και η συνήθης επιχειρησιακή ταχύτητα είναι 20 κόμβοι).
Στην Αδρία υπάρχει υποδομή για την ενδιαίτηση 198 ατόμων.
Ο Αδρίας δύναται να πλήξει εγγύς στόχους επιφανείας με το πυροβόλο 76 χιλιοστών (ΟΤΟ ΜΕLARA), και απομακρυσμένες μονάδες επιφανείας με κατευθυνόμενα βλήματα HARPOON (δύο συστοιχίες των τεσσάρων βλημάτων). Η αντιαεροπορική άμυνα της φρεγάτας εξασφαλίζεται με το σύστημα κατευθυνομένων βλημάτων SEA SPARROW. Επίσης η φρεγάτα είναι σε θέση να αναλάβει ανθυποβρυχιακές αποστολές χρησιμοποιώντας τορπίλες 324 χιλιοστών. Για την άμυνα του σκάφους, διατίθεται σύστημα ηλεκτρονικών αντίμετρων (SUPER R.B.O.C.) και σύστημα αντιβληματικής προστασίας Phalanx Mk15 CIWS 20 χιλιοστών. Τέλος, το πλοίο δύναται να μεταφέρει δύο ελικόπτερα και να τα χρησιμοποιεί εναλλάξ ή ταυτόχρονα σε διάφορες αποστολές.
Είναι η δεύτερη Φρεγάτα τύπου "S" που ολοκλήρωσε τον Εκσυχρονισμό Μέσης Ζωής στα Ναυπηγεία Σκαραμαγκά.
Σεγκολέν Ρουαγιάλ

Βιογραφία

Γεννήθηκε στη Σενεγάλη στις 22 Σεπτεμβρίου 1953. Δεν έχει υπάρξει παντρεμένη. Συζούσε από τα τέλη της δεκαετίας '70 μέχρι το 2007 με τον μετέπειτα νικητή των προεδρικών εκλογών της Γαλλίας του 2012, Φρανσουά Ολλάντ (François Hollande, επίσης διατελέσαντα πρόεδρο του Σοσιαλιστικού Κόμματος της Γαλλίας από το 1997 έως το 2008), μη καν έχοντας χρήση του νόμου περί της "πολιτικής ένωσης" (που επίσημα αναγνωρίζει τη συμβίωση δύο ατόμων ανεξαρτήτως φύλου), παρά την σχετική φημολογία που υπήρχε. Καρπός αυτής της συμβίωσης τα τέσσερα παιδιά τους, Τομά, Κλεμάνς, Ζυλιά και Φλορά. Η δημόσια ανακοίνωση τερματισμού της σχέσης τους το βράδυ του 2ου γύρου των βουλευτικών εκλογών του Ιουνίου του 2007, ήρθε ως είδηση μέσω πρακτορείου ειδήσεων. Σύμφωνα με κατοπινά δημοσιεύματα του Guardian, η Ρουαγιάλ είχε ζητήσει από τον επί 30ετίας σύντροφό της να "εγκαταλείψει τον κοινό χώρο διαβίωσής τους και να αφοσιωθεί στο νέο του ερωτικό εδιαφέρον, το οποίο λεπτομερώς αναφέρεται στον Τύπο" της εποχής (εννοώντας την ήδη επί ενός έτους κρυφή σχέση του με την δημοσιογράφο Valérie Trierweiler).
Σπούδασε στο Ινστιτούτο Πολιτικών Σπουδών και στην Εθνική Σχολή Δημόσιας Διοίκησης του Παρισιού. Έγινε δικαστής διοικητικών δικαστηρίων και το 1982 προσελήφθη στο επιτελείο του Φρανσουά Μιτεράν.

Πολιτική καριέρα

Διετέλεσε πολλές φορές βουλευτής. Ήταν Υπουργός Περιβάλλοντος στην Κυβέρνηση του Πιέρ Μπερεγκοβουά μεταξύ των ετών 1992 και 1993, υποψήφια Πρόεδρος του Γαλλικού Κοινοβουλίου, Υφυπουργός Παιδείας και Υφυπουργός Οικογένειας στην Κυβέρνηση του Λιονέλ Ζοσπέν μεταξύ των ετών 2000 και 2002. Στις περιφερειακές εκλογές εξελέγη πρόεδρος περιφέρειας (αντίστοιχο του νομάρχη) με ποσοστό 55%.
Στις 16 Νοεμβρίου 2006 εξελέγη από τα μέλη του Σοσιαλιστικού Κόμματος υποψήφια του κόμματος αυτού για τις Προεδρικές Εκλογές του 2007.
Προκειμένου να εμπλακούν οι πολίτες στις πολιτικές διαδικασίες, πρότεινε την αξιολόγηση των πεπραγμένων των εκλεγμένων πολιτικών από επιτροπές πολιτών, που θα αναδεικνύονται μέσω κλήρωσης. Η πρόταση αυτή προκάλεσε αμέσως ζωηρές αντιδράσεις πολιτικών και αρθρογράφωνς τόσο της δεξιάς όσο και της αριστεράς, που την παρομοίασαν με το Μάο, τους αβράκωτους του 1793, τον Πεταίν, τον Πολ Ποτ, τους σοβιετικούς, επειδή κατά τη γνώμη τους "'πρόκειται για ένα μέτρο που γειτνιάζει με την ηλιθιότητα", που "ενστερνίζεται το λαϊκισμό, που θα κάνει χαρούμενη την ακροδεξιά", και αντίδραση του συλλόγου δημάρχων της Γαλλίας.
Σε επίσκεψή της στην Κίνα, στις 9 Ιανουαρίου 2007, έκανε αναφορά στην έλλειψη προστασίας των ανθρωπίνων δικαιωμάτων.

Εκλογές 2007

Στον πρώτο γύρο των εκλογών, στις 22 Απριλίου του 2007, η Ρουαγιάλ ήρθε δεύτερη , με γύρω στο 26% των ψήφων, έναντι 31% για το Νικολά Σαρκοζύ, ο οποίος την κέρδισε τελικά στο δεύτερο γύρο, στις 6 Μαΐου 2007, με 53% των ψήφων έναντι 46% για εκείνη.

Υποψήφια για την ηγεσία του Σοσιαλιστικού Κόμματος

Στις 18 Μαΐου του 2008 η Ρουαγιάλ ανακοίνωσε επίσημα την πρόθεσή της να διεκδικήσει την ηγεσία του Σοσιαλιστικού Κόμματος.
Βασιλεία Γκουζίνη

Συλλογικό επίπεδο

Ξεκίνησε την καριέρα της από την Αναγέννηση, όπου και αγωνίστηκε μέχρι το 2003. Τότε πήρε μεταγραφή για τον Α.Ο. Παγκρατίου όπου και παρέμεινε για τέσσερα χρόνια. Το 1997 υπέγραψε συμβόλαιο με την ΑΕΚ Τρίπολης, ενώ το 1999 φόρεσε τα χρώματα του Δ.Α.Σ. Άνω Λιοσίων.
Στην ομάδα αυτή παρέμεινε για πέντε περιόδους πανηγυρίζοντας τρία συνεχόμενα Πρωταθλήματα (2000-01 · 2001-02 · 2002-03) και ένα Κύπελλο Ελλάδος (2001). Μάλιστα αναδείχθηκε και MVP του τελικού που διεξήχθη στη Νέα Ιωνία Μαγνησίας.
Το 2006 έκανε μια σύντομα στάση στον Μ.Α.Σ. Καστοριά  και, τέλος, το 2006 έλαβε μεταγραφή στην ομάδα του Αθηναϊκού όπου και έκλεισε την καριέρα της το 2009. Κατά την περίοδο αυτή εμπλούτισε την τροπαιοθήκη της με έναν ακόμη τίτλο, εκείνο του Πρωταθλήματος Ελλάδος το 2008-09 το οποίο ο Αθηναϊκός κατέκτησε αήττητος.

Εθνική Ελλάδος

Η Γκουζίνη έλαβε μέρος σε 64 αγώνες της Εθνικής Ελλάδος Γυναικών σημειώνοντας 344 πόντους. Συμμετείχε στα Ευρωπαϊκά Πρωταθλήματα (EuroBasket) του 2003 και 2005.

Προπονητική καριέρα

Αμέσως μετά την αποχώρησή της από τα γήπεδα (2009-10) προσελήφθη ως βοηθός προπονητή από τον Πανιώνο στο πλευρό του Γαβρίλου Καλογερόπουλου. Το καλοκαίρι του 2010 υπέγραψε συμβόλαιο με τη Φ.Ε.Α. ως άμεση συνεργάτης του Κυριάκου Κοσμίδη. Το καλοκαίρι του 2015 επέστρεψε στον Αθηναικό ως Βοηθός ξανά του Γαβρίλου Καλογερόπουλου. Τη σεζόν 2018-19 εργάστηκε ως βοηθός προπονητή στον Παναθηναϊκό.

Προσωπική ζωή

Η Γκουζίνη έχει παντρευτεί τον πεπειραμένο προπονητή καλαθοσφαίρισης, Γιώργο Σκαραφίγκα, με τον οποίο έχει συνεργαστεί και επαγγελματικά στην ομάδα του Πανελευσινιακού  και της Πεντέλης.
Αποικοδομητής

Αποικοδομητής ονομάζεται κάθε ετερότροφος οργανισμός που τρέφεται με ουσίες νεκρών οργανισμών ή τμημάτων τους.
Είναι βακτήρια, μύκητες και πρωτόζωα που τρέφονται με «νεκρή» οργανική ύλη την οποία μετατρέπουν σε ανόργανη. Η «νεκρή» οργανική ύλη μπορεί να αποτελεί τμήματα φυτών (π.χ. πεσμένα φύλλα, κλαδιά, κορμοί δέντρων) ή ζώων (π.χ. τρίχες). Μπορεί να είναι άχρηστα προϊόντα των οργανισμών (π.χ. περιττώματα) ή άχρηστες ουσίες του μεταβολισμού τους (εκκρίσεις π.χ. ιδρώτας, ούρα). Έτσι μπορούμε να αντιληφθούμε πόσο σημαντική είναι η τροφοδότηση των οικοσυστημάτων με ενέργεια, κύρια πηγή της οποίας είναι ο Ήλιος. Η ενέργεια εισέρχεται διαμέσου των παραγωγών, με τη φωτοσύνθεση, και «διανέμεται» στους υπόλοιπους οργανισμούς του οικοσυστήματος, μέσα από τις τροφικές σχέσεις που αναπτύσσονται μεταξύ τους. Η πορεία αυτή χαρακτηρίζεται ως ροή ενέργειας. Δηλαδή η ροή της ενέργειας είναι η πορεία της ενέργειας μέσα στο οικοσύστημα.

Πηγή

Μαυρικάκη Ε., Γκούβρα Μ., Καμπούρη Α. Βιολογία Γ' Γυμνασίου, ΟΕΔΒ, 2009
Επιβατάμαξες Κιολεΐδη ΟΣΕ

Διαδρομή

Οι επιβατάμαξες Κιολεΐδη χρησιμοποιούνται σε όλες τις αμαξοστοιχίες InterCity και InterCityExpress Αθήνας-Θεσσαλονίκης σε συνθέσεις πέντε ή έξι οχημάτων, καθώς και στις απλές νυχτερινές ταχείες, ενώ μπορούν να εμφανιστούν κατά καιρούς και σε άλλα δρομολόγια, βάσει της διαθεσιμότητας του τροχαίου υλικού.

Αρχή

Την περίοδο 1997-1999, ο ΟΣΕ, αποφασίζει να παραγγείλει νέες επιβατάμαξες, μέσω προγραμματικών συμφωνιών. Η παραγγελία τους είχε ως στόχο τον εκσυγχρονισμό του τροχαίου υλικού, καθώς και το βέλτιστο μεταφορικό έργο ενόψει των Ολυμπιακών Αγώνων. Για την κατασκευή τους, επιλέχθηκε η κοινοπραξία Ελληνικά Ναυπηγεία - SIEMENS AG – SIEMENS AE – TEMOINSA - Κιολεϊδης - BOMBARDIER. Η παραλαβή τους ξεκίνησε το 2004.

Μετά το 2010

Οι επιβατάμαξες αντικατέστησαν σταδιακά τις αυτοκινητάμαξες σειράς 520 στα δρομολόγια InterCity και InterCityExpress, καθώς και οποιοδήποτε άλλο τύπο επιβατάμαξας χρησιμοποιούνταν. Το 2019, εκτός από την αλλαγή εξωτερικού χρωματισμού, σε ορισμένα οχήματα έγινε εγκατάσταση συστήματος Wi-Fi και ατομικών πριζών.

Εργοστασιακός χρωματισμός

Ο εργοστασιακός χρωματισμός των επιβαταμαξών αποτελείται από κόκκινες και άσπρες οριζόντιες λωρίδες επάνω σε μπλε χρώμα, το οποίο καλύπτει την μεγαλύτερη επιφάνεια των οχημάτων.

Χρωματισμός "ΔΕΗ-Βιοποικιλότητα"

Το 2013, εφαρμόστηκε στην πλειοψηφία των οχημάτων, διαφημιστική επικάλυψη με θέμα την βιοποικιλότητα, από την ΔΕΗ, ως μια προσπάθεια επιδιόρθωσης της κακής αισθητικής εικόνας τους. Η επικάλυψη παραμένει μέχρι και σήμερα σε αρκετά οχήματα, καθώς και σε άλλους τύπους τροχαίου υλικού.

Χρωματισμός Express

Τον Μάιο του 2019, ενόψει των νέων δρομολογίων InterCityExpress της ΤΡΑΙΝΟΣΕ, ένας μεγάλος αριθμός επιβαταμαξών έλαβε τον νέο χρωματισμό της εταιρίας, αποτελούμενο από γεωμετρικά σχήματα σε μπλε φόντο και διακριτικά "ΤΡΑΙΝΟΣΕ" σε κάθε πλευρά του βαγονιού. Οι επιβατάμαξες αυτές χρησιμοποιούνται σε συνδυασμό με τις αντίστοιχα χρωματισμένες ηλεκτράμαξες HellasSprinter στα δρομολόγια IC 50/51 καθώς και IC 58/59.
Αλιευτικές εκδρομές

Δυνατότητες στην Ελλάδα για το ψάρεμα

Στην Ελληνική επικράτεια μπορούν να πάνε Έλληνες & αλλοδαποί για ψάρεμα, ως ερασιτέχνες, σε Θάλασσα και σε Γλυκά νερά χωρίς να απαιτείται η έκδοση άδειας. Για την διενέργεια αλιευτικών εκδρομών από επαγγελματίες αλιείς απαιτείται έκδοση ειδικής άδειας για Αλιευτικό Τουρισμό.

Τουριστική Αλιεία

Είναι ο κοινός όρος που χρησιμοποιείται για να περιγράψει την αλιεία από τουρίστες παγκοσμίως.

Ερασιτεχνική Αλιεία

Με την κατάργηση της άδειας ερασιτεχνικής αλιείας με τον νόμο "Τουριστικά πλοία και άλλες διατάξεις 4256/14-4-2014", οποιοσδήποτε βρίσκεται στην Ελληνική επικράτεια μπορεί να ψαρέψει στα Ελληνικά νερά (εφόσον δεν απαγορεύεται) είτε από την ακτή είτε από σκάφος. Ο ερασιτέχνης αλιέας πρέπει να γνωρίζει και να τηρεί την Ελληνική νομοθεσία περί αλιευμάτων (μεγέθη, βάρος, πληθώρα, εποχές).

Διαδικασία κράτησης Αλιευτικών εκδρομών στην Ελλάδα

Δεν επιτρέπεται σε άτομα και επιχειρήσεις που δεν διαθέτουν βεβαίωση συνδρομής των νομίμων προϋποθέσεων για τη λειτουργία τουριστικού γραφείου να διοργανώνουν αλιευτικές εκδρομές και περιηγήσεις.

Σημειώσεις και Πηγές

Αλιευτικές Εκδρομές: FARNET Europe
Αλιευτικός Τουρισμός: ΚΥΑ Αλιευτικού Τουρισμού
Κατάργηση Ερασιτεχνικής άδειας αλιείας: Αριθ. πρωτ.: 3342.2.1/01/17.4.2014 Ν. 4256/2014 (Α' 92) «Τουριστικά Πλοία και άλλες διατάξεις» (Ν. 4256/2014 (Α' 92) «Τουριστικά Πλοία και άλλες διατάξεις»)